
PARLAMENTUL ROMÂNIEI

CAMERA DEPUTAŢILOR

COMISIA PENTRU ÎNVĂŢĂMÂNT,

ŞTIINŢĂ, TINERET ŞI SPORT

Bucureşti, 27 iunie 2018
Nr.4c-9/186
RAPORT

asupra propunerii legislative pentru modificarea şi completarea Legii educaţiei naţionale nr.1/2011
(Plx. 314/2018)
1. În baza prevederilor art. 95 din Regulamentul Camerei Deputaţilor, republicat, cu adresa nr. Plx.314 din 13 iunie 2018, Comisia pentru învăţământ, ştiinţă, tineret şi sport a primit spre dezbatere, în fond, propunerea legislativă pentru modificarea şi completarea Legii educaţiei naţionale nr.1/2011.
Pentru întocmirea raportului, Comisia a analizat avizul favorabil al Comisiei pentru drepturile omului, culte și problemele minorităților naționale, avizul favorabil al Consiliului Legislativ nr. 549/08.06.2018 și avizul Consiliului Economic şi Social nr.2665/22.05.2018.
Propunerea legislativă are ca obiect de reglementare modificarea art.63 şi completarea art.104 din Legea educației naționale nr.1/2011, cu modificările și completările ulterioare, în scopul asigurării accesului elevilor la învăţământ în zonele rurale, prin crearea de noi formațiuni, precum şi asigurarea finanţării de la bugetul de stat a cheltuielilor cu salariile conducătorilor microbuzelor şcolare, a celor privind funcţionarea microbuzelor şcolare, inclusiv cele referitoare la combustibil, cheltuielile cu bursele și transportul elevilor, precum și cele referitoare la naveta cadrelor didactice.
          2.  În funcţie de obiectul şi conţinutul său, propunerea legislativă face parte din categoria legilor organice, potrivit prevederilor art. 73 din Constituţia României, republicată.
La lucrările Comisiei au fost prezenţi un număr de 14 deputaţi, din totalul de 26 membri ai Comisiei. 


În baza prevederilor art. 54 şi 55 din Regulamentul Camerei Deputaţilor, republicat, la dezbaterea propunerii legislative a participat ca invitat domnul Petru Andea - secretar de stat în cadrul Ministerului Educației Naționale.  
3. Potrivit prevederilor art. 75 alin. (1) din Constituţia României, republicată, şi ale art.92 alin.(8) din Regulamentul Camerei Deputaţilor, republicat, Camera Deputaţilor este primă Cameră sesizată.
4.  În urma dezbaterii, în şedinţa din 26 iunie 2018, Comisia a propus, cu 7 voturi pentru respingere și 7 abțineri, respingerea propunerii legislative din următoarele considerente:
- nu poate fi introdusă la art. 63 alin. (1) lit. b)-d) din Legea educației naționale nr. 1/2011, cu modificările și completările ulterioare,  mențiunea referitoare la mediul rural, ca fiind o excepție de la prevederile referitoare la numărul minim de elevi, întrucât în tot cuprinsul Legii nu se face distincție între mediul urban și rural. O reglementarea distinctă pentru mediul rural raportat la cel urban ar constitui discriminare, așa cum este definită în Ordonanța Guvernului nr. 137/2000 privind prevenirea și sancționarea tuturor formelor de discriminare, republicată, cu modificările și completările ulterioare. În conformitate cu prevederile art. 63 alin. (3), în situaţii excepţionale, formaţiunile de preşcolari sau de elevi pot funcţiona sub efectivul minim sau peste efectivul maxim, cu aprobarea consiliului de administraţie al inspectoratului şcolar, pe baza unei justificări din partea consiliului de administraţie al unităţii de învăţământ care solicită exceptarea de la prevederile alin. (1). Din numărul total de unități de învățământ cu personalitate juridică și structuri arondate, 70% dintre acestea se găsesc în mediul rural, iar introducerea unei excepții privind mediul de rezidență ar determina constituirea a numeroase formațiuni, și, implicit, la creșterea numărului de posturi didactice, care nu ar putea fi ocupate în totalitate de personal didactic calificat, și la creșterea efortului bugetar;
- modificările propuse în structura finanțării învățământului preuniversitar, prin trecerea unor categorii de cheltuieli de la finanțarea complementarea la finanțarea de bază sunt inoportune, nemotivate clar și hazardate, deoarece ar schimba filosofia bugetară în domeniul educației ar presupune o reconfigurare a structurii bugetului destinat învățământului, în întregul acestuia;
- iniţiatorii nu au indicat sursa de finanţare necesară implementării soluţiilor legislative propuse prin proiectul de act normativ, în conformitate cu prevederile art. 138 alin.(5) din Constituţia României, republicată, potrivit căruia: “Nici o cheltuială bugetară nu poate fi aprobată fără stabilirea sursei de finanţare”. Iniţiativa legislativă are implicaţii asupra bugetului de stat, fiind astfel aplicabile dispoziţiile art.15 din Legea nr.500/2002 privind finanţele publice, cu modificările şi completările ulterioare, respectiv prezentarea fişei financiare însoţită de ipotezele şi metodologia de calcul utilizată. Totodată, potrivit prevederilor art. 7 din Legea responsabilităţii fiscale nr. 69/2010, republicată, şi ale art. 33 din Legea nr. 24/2000, republicată, cu modificările şi completările ulterioare, trebuia efectuat şi un studiu de impact.

